SKRIFTLIG FORESPØRGSEL E-2414/00

af Laura González Álvarez (GUE/NGL) til Kommissionen

(18. juli 2000)

Om: Anlæggelse af en cementfabrik og et stenbrud i Alconera-bjergene (Extremadura-Spanien)

Alconera- bjergene, hvor der er planer om at anlægge en cementfabrik og et stenbrud, er blevet klassificeret som et område, der er vigtigt for fuglelivet.

Ovennævnte projekt vil på grund af den store miljømæssige værdi af det område, hvor man ønsker at gennemføre det, kunne krænke følgende fællesskabsdirektiver på miljøområdet:

a) direktiv 79/409/EØF(1) om beskyttelse af vilde fugle;

b) direktiv 92/43/EØF(2) om bevaring af naturtyper samt vilde dyr og planter;

c) direktiv 85/337/EØF(3) om vurdering af visse offentlige og private projekters indvirkning på miljøet.

Hvilke foranstaltninger kan Kommissionen iværksætte over for de spanske myndigheder med henblik på at få bekræftet, at de opfylder ovennævnte direktiver, samt for at forhindre, at der begås eventuelle overtrædelser af fællesskabsretten?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

(3) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(14. september 2000)

Kommissionen kender til det projekt, det ærede medlem har bragt på bane, og har allerede modtaget en klage herover.

I begyndelsen af 1998 tilkendegav en cementfabrikationsvirksomhed, at den agtede at anlægge en cementfabrik og et stenbrud i Sierra de Alconera i Badajoz. Virksomheden anmodede myndighederne om og fik eneret på en række udvindingsrettigheder. Efter al sandsynlighed skal de eksproprierede grunde tjene til placering af cementfabrikken. Endvidere anmodede virksomheden om tilladelse til at sætte stenbruddet i drift mens anmodningen om tilladelse til idriftsætning af cementfabrikken blev noget forsinket. Myndighederne lod foretage en vurdering af stenbruddets miljøvirkninger og gav den 22. juli 1998 sin tilladelse. Klageren modsatte sig cementfabrikkens placering, idet vedkommende skønnede, at vurderingen var ufuldstændig, idet der kun var taget hensyn til selve stenbruddet, og at projektet berørte et dyrebart naturområde.

Ifølge de indhentede oplysninger, ligger anlæggene inden for et område af vigtighed for fugle på fællesskabsplan (ZICO), nr. 273, jf. Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1), det såkaldte habitat-direktiv. Desuden skulle lossen, som er en højtprioriteret art i bilag 2 til habitat-direktivet, findes i området. Artikel 6, stk. 2, 3 og 4, gælder således i det foreliggende tilfælde.

Set i forhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(2) er det klart, at formålet med stenbruddet er at levere råstoffer til cementproduktionen i den fremtidige cementfabrik. Under disse omstændigheder er det ikke muligt at opsplitte et samlet økonomisk projekt opførelsen af en cementfabrik med et stenbrud i umiddelbar nærhed til levering af råstoffer i to adskilte dele og vurdere de direkte og indirekte følgevirkninger af kun én del af projektet (stenbruddet).

Der er sendt et brev herom til de spanske myndigheder. Da disse havde taget til efterretning, at der var indgivet en klage i forbindelse med denne sag, underrettede de Kommissionen om, at vurderingen af miljøvirkningerne ville blive revideret, således at de direkte og indirekte virkninger af projektet ville blive vurderet som helhed. Kommissionen tilkendegav da, at den var tilfreds med revisionen af nævnte undersøgelse, men advarede samtidig de spanske myndigheder om, at de, eftersom der er tale om et projekt inden for et ZICO, skal tage hensyn til forpligtelserne i medfør af artikel 6 i Rådets direktiv 92/43/EØF.

Kommissionen har anmodet de spanske myndigheder om at sende den kopi af den nye undersøgelse af projektets følgevirkninger, som skulle foretages i forbindelse med projektet, med henblik på at verificere, at fællesskabsretten på dette område bliver overholdt.

(1) EFT L 206 af 22.7.1992.

(2) EFT L 175 af 5.7.1985.